CNA

Comisiile de cultură ale Senatului şi Camerei Deputaţilor au dat, astăzi, aviz negativ cu privire la numirea Narcisei Iorga ca membru în CNA, celelalte două propuneri - Radu Călin Cristea şi Gabriel Tufeanu - primind avize pozitive, relatează Mediafax.

Publicitate Comisiile parlamentare de cultură s-au reunit, în această dimineaţă, pentru a audia candidaţii propuşi ca membri în CNA de către Preşedinţie - Narcisa Iorga şi Guvern - Radu Călin Cristea şi Gabriel Tufeanu.

În ceea ce priveşte candidatura Narcisei Iorga, au fost înregistrate 18 voturi "împotrivă" şi 7 "pentru", a precizat, la sfârşitul şedinţei, preşedintele Comisiei pentru cultură a Senatului, Georgică Severin.

Potrivit lui Severin, ceilalţi doi candidaţi care au fost audiaţi de către cele două comisii parlamentare, Radu Călin Cristea şi Gabriel Tufeanu, au primit avize favorabile, de admitere a candidaturii.

Severin a menţionat că Radu Călin Cristea a întrunit 18 voturi "pentru" şi 7 voturi "împotrivă", iar Gabriel Tufeanu a primit 14 voturi "pentru" şi 11 voturi "împotrivă".

Comisiile urmează să prezinte raportul plenului reunit. Astăzi, de la ora 13.30, urmează să se desfăşoare şedinţa reunită a Camerei Deputaţilor şi Senatului, având pe ordinea de zi şi aceste nominalizări pentru completarea CNA.

CONTEXT. La sfârşitul lunii septembrie, Narcisa Iorga a fost propusă pentru un nou mandat de membru titular în CNA, de preşedintele Traian Băsescu, iar Radu Călin Cristea a fost la rândul său propus pentru un nou mandat, de Guvern. Totodată, Guvernul l-a propus ca membru titular în CNA pe Gabriel Tufeanu.

Consiliul Naţional al Audiovizualului şi-a încheiat activitatea la sfârşitul lunii octombrie şi o va mai putea relua abia după ce Parlamentul va numi noi membri în locul celor ale căror mandate au expirat, respectiv Narcisa Iorga, Cristina Trepcea, Radu Călin Cristea şi Christian Mititelu.

Carmen Maria Andronache

carmenpaginademedia.ro